Lesufi: Skole se 'apartheidsname' sal vervang word | Maroela Media
Lesufi: Skole se 'apartheidsname' sal vervang word
Panyaza Lesufi, LUR vir onderwys in Gauteng, het Donderdag bekend gemaak dat Hoërskool Hendrik Verwoerd in Pretoria oor drie weke 'n ander naam sal hê.
Lesufi het die aankondiging tydens die Gautengse middeltermyn-bestedingsraamwerk vir die 2019/20-jaar in die provinsiale wetgewer gemaak.
Die LUR het gesê ander skole waarvan die name 'n herinnering aan die apartheidsregime is, sal ook verander word. "Jan Smuts sal volg, Magnus Malan sal volg, PW Botha sal volg … tot ons name het wat ons nie aan ons verlede herinner nie," het Lesufi onder luide toejuiging gesê.
"Ons bly verbind tot 'n nie-rassige onderwysstelsel in die provinsie."
Hoërskool Hendrik Verwoerd sal voortaan as Rietondale Secondary School bekend staan. Maroela Media het vroeër vanjaar berig die skool se beheerliggaam het gesê hy is gelukkig met die naamsverandering.
Hoërskool Hendrik Verwoerd (Foto: Maroela Media)
"Rietondale was die naam wat ouers voorgestel het tydens 'n algemene jaarvergadering en ons is tevrede dat die onderwysdepartement die voorstel goedgekeur het," het Olga Veldsman, voorsitter van die beheerliggaam, gesê.
Lesufi is destyds toe die naamverandering ter sprake gekom het, daarvan beskuldig dat dit net nog 'n stap in sy lang lys van aanvalle teen Afrikaans is.
Alana Bailey, adjunk- uitvoerende hoof van AfriForum, meen Lesufi se uitlatings bevestig net weer sy verbintenis tot die aanstook van rassepolarisasie en sy algehele gebrek aan belangstelling in die bevordering van gehalte onderrig. "Vir hom is hierdie sleutelpos wat hy beklee 'n geleentheid om politieke punte aan te teken en ideologiese speletjies te speel, met Gauteng se leerlinge as speelballe."
Bailey het gesê AfriForum hou die uitsprake en aksies van die LUR fyn dop. "In die verlede het ons nie geskroom om onderwysdepartemente en hul amptenare wat buite die raamwerk van die wet optree, vas te vat nie en ons bly deurlopend verbind tot die bevordering en beskerming van moedertaalonderrig van hoë gehalte."